बिलासीराम ने रोते हुए बड़े ही विनीत शब्दों में कहा- ‘भाईजी! आप बड़े हैं, मुझ पर आपका अत्यन्त स्नेह है, इसी से मैं आपके सामने बोलने का साहस करता हूँ। मेरी धृष्टता क्षमा करें और मुझे कृपापूर्वक वचन दें कि आप मेरी प्रार्थना को स्वीकार कर लेंगे।’ जगन्नाथ स्नेह-गद्गद् थे। उन्होंने कहा- ‘भैया! तुम रोओ मत। जो कुछ कहोगे, मुझे स्वीकार है।’ बिलासीराम ने उत्फुल्ल हृदय से दस्तावेज सामने रखकर हस्ताक्षर करने की प्रार्थना की। जगन्नाथ ने बिना ही कुछ पूछे उस पर हस्ताक्षर कर दिये। अब तो बिलासीराम के आनन्द का ठिकाना न रहा। वे बोले- भाईजी! आपने बिना ही जाने-पूछे मेरी प्रार्थना पर अपने हस्ताक्षर करके मुझ पर जो अपार विश्वास तथा कृपा की है, इसकी कहीं तुलना नहीं है। भाईजी! बात यह है कि पूज्य पिताजी बँटवारा कर गये थे। उस समय भी हम लोग इसके विरुद्ध थे। पिताजी के चले जाने के बाद तो मुझे इससे बड़ी बेचैनी रहने लगी। आपकी बहू तो मुझसे भी ज्यादा दुःखी रही और मुझे बार-बार कहती रही। मेरा आपसे पूछने का साहस नहीं होता। आप चिन्ता से बीमार हो गये- तब तो हम दोनों की चिंता और भी बढ़ गई। मुझसे रहा नहीं गया। तब आपसे पूछे बिना ही मैंने ये दस्तावेज बनवा लिये। इनमें यही लिखवाया गया है कि हम दोनों भाई अलग-अलग न रहकर पुनः पूर्ववत एक साथ हो गये हैं। आपके नाम बारह हजार रुपये पड़ते थे, मेरे नाम से एक लाख पच्चीस हजार जमा थे। अतः उनमें से बारह हजार देकर हमारी पूँजी एक लाख तेरह हजार दोनों की हो गई है। रसोई आज से एक साथ ही होगी। आपकी बहू ने उसकी सारी व्यवस्था कर ली है। रसोई का तथा सब खर्च एक साथ ही घर में लगेगा। लड़कियों तथा लड़कों की विवाह-शादी का खर्च भी सब घर में ही लिखा जायेगा। आपने दस्तावेज पर मुझ पर कृपा करके हस्ताक्षर तो कर ही दिये हैं। अब आप मेरे सिर पर हाथ फेरकर अपनी स्वीकृति दे दीजिये। यों कहकर वे भाई जगन्नाथ के चरणों पर गिर आँसू बहाने लगे। जगन्नाथ क्या बोलते, उन्होंने बिलासीराम के सिर पर हाथ फेरकर उठाकर अपने हृदय से लगा लिया। दोनों के नेत्रों से अश्रुधारा बह चली। उधर जेठानी के पैर पकड़कर मोहरी बाई रोने लगी। जेठानी ने उसे उठाकर हृदय से लगा लिया। उसी समय से जगन्नाथ का ज्वर जाता रहा। घर में आनन्द छा गया।